[{"text_idx": "#000000", "text": "Y lle i\u2019r sector gwirfoddol yng Nghymru"}, {"text_idx": "#000001", "text": "Yma gallwch ddarganfod beth sy'n digwydd yn ystod yr wythnos ac archebu lle ar y digwyddiadau yr hoffech eu mynychu."}, {"text_idx": "#000002", "text": "Gallwch ddefnyddio'r opsiynau hidlo i ddod o hyd i ddigwyddiadau sy'n ymwneud a\u0302 phynciau penodol, mathau o ddigwyddiadau, yn o\u0302l dyddiad, lefel cyfranogiad a lefel y wybodaeth ac mae gennym hefyd opsiwn cipolwg defnyddiol lle gallwch weld yr holl ddigwyddiadau sy'n cael eu cynnal yn eu trefn o ddyddiad ac amser."}, {"text_idx": "#000003", "text": "Gwnewch yn siw\u0302r eich bod chi'n gwneud nodyn o'r sesiynau rydych chi'n archebu lle arnynt i osgoi unrhyw wrthdaro yn eich dyddiadur yn ystod yr wythnos!"}, {"text_idx": "#000004", "text": "There are no events coming up at the moment.\nTake a look here to see everything that we have to offer."}, {"text_idx": "#000006", "text": "Adnodd digidol yw Deall Lleoedd Cymru (UWP) a luniwyd drwy gydweithrediad rhwng y Sefydliad Materion Cymreig, Carnegie UK, y Ganolfan Strategaethau Economaidd Lleol (CLES), Wiserd a Llywodraeth Cymru. Mae\u2019n cynnig gwasanaeth unigryw: gwneud data am drefi a lleoedd bach yng Nghymru yn hygyrch mewn un lle, ar fformat gwbl ddwyieithog. Mae cyhoeddiad data Cyfrifiad 2021 sydd ar ddod yn addo i fod yn drobwynt yn ein hanes o ran cyflwyno\u2019r wybodaeth ddiweddaraf mewn modd cynhwysfawr, ac o bosibl, gwella ein gwasanaethau. Yn y gweithdy hwn, byddwch chi\u2019n dysgu am yr adnodd UWP a\u2019i botensial ar gyfer eich lle chi, ac yn cael y cyfle i gyfrannu eich syniadau ar ble allai fynd nesaf."}, {"text_idx": "#000007", "text": "Gwirfoddoli: ymateb cymunedol i argyfwng"}, {"text_idx": "#000008", "text": "Mae gwirfoddoli wedi hen ddiffinio ymatebion cymunedau i argyfwng. Mae graddfa ac amlder yr argyfyngau rydyn ni wedi\u2019u hwynebu\u2019n ddiweddar wedi taflu sbotolau ar weithredu gwirfoddol \u2013 ei bwysigrwydd, effaith a\u2019i gynaliadwyedd. O Storm Dennis, drwy bandemig Covid-19 i groesawu ffoaduriaid o Afghanistan a Wcra\u0301in, rydyn ni\u2019n ceisio ateb y cwestiynau o ran beth sy\u2019n ysgogi pobl i wirfoddoli mewn adeg o argyfwng, pa effaith mae\u2019r cyfnodau o ymchwydd sylweddol mewn gweithgarwch gwirfoddoli wedi\u2019i chael ar y sector, ac a fydd unrhyw effeithiau hirdymor? Ymunwch a\u0302 ni am drosolwg gan John Drury, Athro Seicoleg Gymdeithasol ym Mhrifysgol Sussex a Natalie Zhivkova, Swyddog Polisi Gwirfoddoli yn CGGC."}, {"text_idx": "#000009", "text": "Cyflwyniad i\u2019r Rhaglen Adfywio Ymddiriedolaethau"}, {"text_idx": "#000011", "text": "Buddsoddiad Cymdeithasol i Adeiladau Hanesyddol"}, {"text_idx": "#000012", "text": "Bydd y sesiwn hwn yn ffocysu ar y cyngor a chymorth (grantiau a benthyciadau) sydd ar gael gan y Gronfa Treftadaeth Bensaerni\u0308ol ar gyfer mentrau cymdeithasol sydd naill ai\u2019n gweithredu o a / neu\u2019n bwriadu cael perchenogaeth ar adeilad hanesyddol yng Nghymru."}, {"text_idx": "#000013", "text": "Cymunedau a\u2019r Argyfwng Costau Byw: Gweithredu"}, {"text_idx": "#000014", "text": "Ymunwch a\u0302\u2019r sesiwn hon i glywed am yr hyn y mae grwpiau cymunedol ledled Cymru yn ei wneud i fynd i\u2019r afael a\u0302\u2019r argyfwng costau byw, ac i gael gwybod sut gallwch chi gymryd rhan yn yr ymgyrchu dros newid."}, {"text_idx": "#000015", "text": "Cyflwyniad i Bresgripsiynu Cymdeithasol Gwyrdd: Dod a\u0302 Bioffilia i amgylcheddau gwaith, gofal a\u2019r cartref er mwyn cefnogi iechyd a llesiant"}, {"text_idx": "#000016", "text": "A ydych chi wedi clywed y term Presgripsiynu Cymdeithasol ac wedi meddwl, tybed beth yw hwnna? Yn y gweithdy hwn byddwn ni\u2019n edrych ar yr hyn a olygir wrth bresgripsiynu cymdeithasol, gan gynnwys:\n\u2022 sut gellir ei drosglwyddo i\u2019r gweithle a lleoliadau addysg i wella llesiant\n\u2022 sut mae \u2018gwyrddio\u2019, \u2018cysylltedd a\u0302 natur\u2019 a \u2018bioffilia\u2019 yn cael eu dylunio i hybu llesiant seicolegol\n\u2022 sut gellir defnyddio\u2019r syniadau hyn wrth ofalu am eraill, yn ogystal a\u0302 gwella ein hunan-dosturi\n\u2022 sut i ddatblygu perthynas agosach a\u0302 natur a\u2019n \u2018hunain ecolegol\u2019\n\u2022 syniadau ymarferol i\u2019w defnyddio eich hun"}, {"text_idx": "#000017", "text": "Fesul tipyn, mae Presgripsiynu Cymdeithasol yn dod yn rhan annatod o gymorth gofal sylfaenol y GIG yng Nghymru (Hyb Gofal Sylfaenol, Cymru, 2018). Mae mwy a mwy o dystiolaeth y gall presgripsiynu cymdeithasol, sydd wedi\u2019i baru\u2019n ofalus ag anghenion personol, arwain at iechyd a llesiant cadarnhaol, a gwella ansawdd bywyd unigolyn (Yr Academi Genedlaethol ar gyfer Presgripsiynu Cymdeithasol, 2021)."}, {"text_idx": "#000018", "text": "Aeddfedrwydd Data: deall ble ydych chi nawr"}, {"text_idx": "#000019", "text": "Gweithdy cyfranogol sy\u2019n canolbwyntio ar helpu mudiadau i ddeall ble maen nhw o ran data fel y gallant gynllunio er mwyn gwella. Bydd y sesiwn yn cynnwys cyflwyniad byr i aeddfedrwydd data. Yna, bydd pob cyfranogwr yn cynnal asesiad aeddfedrwydd data am ddim o\u2019i fudiad ei hun. Yna, mewn grwpiau trafod, bydd cyfranogwyr yn cymharu a chyferbynnu sgorau eu hasesiadau aeddfedrwydd data ac yn trafod sut gallai hyn lunio eu dull o wella data. Yn olaf, bydd y gweithdy yn dod i ben drwy awgrymu camau nesaf."}, {"text_idx": "#000021", "text": "Platfform yw\u2019r elusen iechyd meddwl a newid cymdeithasol. O fewn ein gwasanaethau i bobl ifanc, rydyn ni\u2019n gweld pw\u0302er llais pobl ifanc a\u0302\u2019n llygaid ein hunain. Rydyn ni wedi bod ar daith anhygoel ers sefydlu ein prosiect llesiant cyntaf a gyd-gynhyrchwyd, gan symud at ffordd o weithio sy\u2019n rhannu pw\u0302er a\u0302 phobl ifanc ac yn ein herio i wneud yn well. Ymunwch a\u0302 ni i glywed am daith ein prosiect Meddwl am dy Feddwl, lle mae hwn wedi ein harwain ato heddiw, beth, yn nhyb pobl ifanc, sy\u2019n bwysig mewn gwasanaethau iechyd meddwl a sut mae\u2019r broses gyd-gynhyrchu wedi cyflwyno buddion llesiant i ni i gyd."}, {"text_idx": "#000022", "text": "Sut gall cyflogwyr gefnogi goroeswyr?"}, {"text_idx": "#000023", "text": "Arweiniad byr ar sut gall cyflogwyr ddechrau creu man diogel i gyflogeion, gwirfoddolwyr a defnyddwyr gwasanaethau drwy wneud safiad ar drais yn erbyn menywod, cam-drin domestig a thrais rhywiol. Bydd y weminar yn cynnwys:\n\u2022 Cyfeirio at adnoddau a chymorth perthnasol i\u2019r rheini sydd wedi\u2019u heffeithio.\n\u2022 Trafodaeth fer ar aflonyddu rhywiol yn y gweithle a gofynion cyfreithiol cyflogwyr.\n\u2022 Mewnolwg i sut allai cyflogeion gael eu heffeithio gan y materion hyn yn y gwaith ac yn eu bywydau personol.\n\u2022 Arweiniad ar sut gall cyflogwyr gefnogi goroeswyr a chefnogi aelodau staff sydd wedi\u2019u heffeithio mewn modd ystyrlon."}, {"text_idx": "#000024", "text": "Addasu i\u2019r gweithlu newidiol: cefnogi cyflogeion a\u0302 chyfrifoldebau gofalu"}, {"text_idx": "#000025", "text": "Ar anterth y pandemig, roedd 345,000 o bobl yn ceisio cael cydbwysedd rhwng cyflogaeth a chyfrifoldebau gofal di-da\u0302l, sy\u2019n cyfateb a\u0302 25% o weithlu Cymru. Heb gymorth, gallai iechyd, arian a gyrfaoedd gofalwyr gael eu heffeithio\u2019n negyddol.\nGan addasu i\u2019r gweithlu newidiol hwn, bydd y sesiwn ryngweithiol hon a gyflwynir gan Gofalwyr Cymru yn ymdrin a\u0302\u2019r canlynol:\n\u2022 Polisi\u0308au perthnasol gan y llywodraeth sy\u2019n llywio gwaith ymchwil\n\u2022 Cyngor i ofalwyr sy\u2019n gweithio a gofalwyr sy\u2019n gobeithio dychwelyd i weithio\n\u2022 Syniadau i fudiadau i ddiwallu anghenion eu gweithlu a datgloi buddion busnes\nYn dilyn y sesiwn, byddwch chi\u2019n cael copi caled o\u2019n Canllawiau i Ofalwyr sy\u2019n Gweithio, adnodd perffaith ar gyfer rheolwyr llinell a chyflogeion."}, {"text_idx": "#000027", "text": "Waeth a yw\u2019n lle bychan i bobl roi eu pennau ynghyd, swyddfa gartref, ystafell gyfarfod fawr neu hyd yn oed yn neuadd gymunedol a rennir, mae man cyfarfod modern a chynaliadwy yn cysylltu ac yn ymhe\u0301l cymunedau ar hyd a lled y wlad a hyd yn oed y byd. Ymunwch a\u0302 ni i ddarganfod sut gallwch chi ddefnyddio Microsoft Teams a\u2019r dyfeisiau arloesol, diweddaraf a ardystiwyd gan Teams i helpu i adeiladu eich lle cyfarfod modern a chynaliadwy eich hun. Byddwn ni hefyd yn cyflwyno astudiaeth achos i ddangos o lygad y ffynnon yr effaith gadarnhaol y mae man cyfarfod modern a chynaliadwy wedi\u2019i chael o fewn y sector gwirfoddol, yn ogystal a\u0302\u2019r buddion y mae wedi\u2019u cyflwyno i\u2019r mudiadau hyn a\u2019u cymunedau."}, {"text_idx": "#000029", "text": "Mae\u2019r achosion iechyd meddwl ymhlith pobl ifanc ar gynnydd, ynghyd a\u0302 hunan-niweidio ac anhwylderau bwyta. Bydd y seminar hon yn edrych ar y gwahanol fathau o anawsterau iechyd meddwl y mae pobl ifanc yn eu profi a\u2019r ymddygiadau a ddaw gyda\u2019r rhain. Bydd ffyrdd amrywiol o adeiladu gwydnwch yn cael eu cyflwyno a sut gellir cefnogi pobl ifanc."}, {"text_idx": "#000033", "text": "Yn yr oes o\u0302l-Covid, mae llawer o fudiadau wedi croesawu\u2019r arfer o weithio gartref ac mewn modd hybrid, ac maen nhw wedi gweld gweithluoedd hapusach o ganlyniad i hyn. Fodd bynnag, mae cyflogwyr eraill wedi parhau i gael anhawster ceisio cael y cydbwysedd yn iawn, i ddarbwyllo staff i ddychwelyd i\u2019r gweithle, neu i lunio eu strategaeth hirdymor ar y mater hwn. Gall hyn yn ei dro gael effeithiau negyddol ar fora\u0302l y gweithle, trosiant staff a recriwtio. Yn y weminar hon, byddwn ni\u2019n siarad am y gyfraith cyflogaeth a goblygiadau adnoddau dynol o newid lle gwaith rhywun, a yw\u2019n bosibl cymell cyflogai cyndyn i ddod i\u2019r gweithle, a bydd yn rhoi arweiniad ar ddatblygu polisi clir ar weithio gartref sy\u2019n addas i\u2019ch mudiad chi. Byddwn ni hefyd yn trafod yr ymarferoldeb o reoli cyflogeion pan maen nhw\u2019n gweithio o bell a beth i\u2019w wneud os yw hyn yn effeithio ar eu cynhyrchiant."}, {"text_idx": "#000035", "text": "Yn aml, mae mudiadau elusennol yn teimlo wedi\u2019u llethu pan ddaw hi i roi cydraddoldeb, amrywiaeth a chynhwysiant (EDI) ar waith yn eu gweithrediadau bob dydd, ac rydyn ni eisiau sicrhau bod cefnogaeth yn cael ei rhoi i helpu eraill i \u2018wneud EDI\u2019 yn dda a\u2019u gwneud yn ystyrlon yn eu gweithgareddau bob dydd. Yn CGGC, rydyn ni wedi ailedrych ar ein hethos EDI ein hunain ac wedi gweithio\u2019n galed i gael dealltwriaeth well o\u2019n hunain a sut mae ein pobl yn teimlo, yn ogystal ag edrych ar y gwasanaethau rydyn ni\u2019n eu cynnig i\u2019n haelodau. Nawr yw\u2019r amser i rannu ein profiadau ag eraill ac annog mudiadau llai i ddechrau ar eu teithiau EDI eu hunain."}, {"text_idx": "#000037", "text": "Bydd y sesiwn yma yn rhoi cyflwyniad i chi ar gyfer asesu, mesur a rheoli effaith gymdeithasol unrhyw fudiad neu weithgaredd gan ddefnyddio\u2019r Egwyddorion Gwerth Cymdeithasol"}, {"text_idx": "#000040", "text": "Dechrau ar roddion o\u2019r newydd \u2013 Sut i hybu Rhoi Unigol o fewn eich elusen"}, {"text_idx": "#000041", "text": "Dechrau ar roddion o\u2019r newydd \u2013 Sut i hybu Rhoi Unigol o fewn eich elusen\nSesiwn yn edrych ar ffyrdd y gall elusennau bach ddechrau cynyddu eu hincwm elusennol drwy roddion, hyd yn oed pan nad ydyn nhw erioed wedi cael rhoddion o\u2019r blaen. Gan edrych ar roddion ar-lein, rhoddion rheolaidd a chymynroddion, bydd sylfaenydd y \u2018Funding School\u2019, Rosie Cribb, yn sgwrsio a\u0302 Clare Sweeney, codwr arian cyhoeddus arbenigol, i ddysgu am y ffyrdd y gall elusennau ddechrau edrych ar y maes codi arian hwn na chaiff ei ddefnyddio\u2019n aml, sy\u2019n cynnig cwmpas gwych ar gyfer cynaliadwyedd ariannol hirdymor. Gwrandewch ar rai enghreifftiau gwych o godi arian yn llwyddiannus o fewn elusennau heb fawr ddim profiad blaenorol o godi arian yn y modd hwn."}, {"text_idx": "#000042", "text": "Byddwn ni hefyd yn clywed gan elusen fechan sydd wedi sefydlu ei chynllun rhoi misol ei hunan o\u2019r newydd ac yn dysgu o\u2019i phrofiadau."}, {"text_idx": "#000043", "text": "Noddir y digwyddiad hwn gan sy\u2019n arbenigo mewn cynnig cyrsiau hyfforddi digidol a grw\u0302p i gyflymu eich ymdrechion codi arian \u2013 cofrestrwch drwy\u2019r diweddariad i gael adnoddau codi arian am ddim a newyddion am gyrsiau!"}, {"text_idx": "#000044", "text": "Cyfleoedd datblygu arweinyddiaeth gyda\u2019r Brifysgol Agored"}, {"text_idx": "#000045", "text": "Mae Canolfan Arweinyddiaeth y Sector Gwirfoddol (CVSL) y Brifysgol Agored yn cynnig cyrsiau ac adnoddau datblygu arweinyddiaeth am ddim sy\u2019n seiliedig ar ein gwaith ymchwil. Ymunwch a\u0302 ni i ddysgu mwy am y canlynol:\n\u2022 Cyrsiau datblygu arweinyddiaeth am ddim ar ein platfform OpenLearn\n\u2022 Adnoddau a digwyddiadau ar-lein\n\u2022 Ymchwil sylfaenol CVSL ar arweinyddiaeth a chydweithredu"}, {"text_idx": "#000046", "text": "Denu a chadw cyflogeion, buddion cyflogeion o grw\u0302p elusennol"}, {"text_idx": "#000047", "text": "Faint fyddech chi\u2019n ei fuddsoddi er mwyn cadw eich cyflogeion, neu i ddenu cydweithwyr newydd i\u2019ch mudiad? Cynllun Iechyd HSF, cwmni masnachu\u2019r elusen \u2018The Hospital Saturday Fund\u2019. Bydd Heather yn egluro sut mae eu cynlluniau iechyd yn gwneud buddion cyflogeion yn hygyrch i gyflogwyr heb lawer o gyllideb os o gwbl, ond yn parhau i gael effaith arnoch chi, a\u2019ch cyflogeion!"}, {"text_idx": "#000048", "text": "Cyllido torfol \u2013 cynyddu rhoddion unigol drwy ymgyrchoedd ar-lein"}, {"text_idx": "#000049", "text": "Mae Localgiving wedi rhoi cymorth 1:1 i fwy na 350 o fudiadau elusennol ledled 22 sir Cymru. Ers 2016, mae ein rhaglen i Gymru wedi rhoi hyfforddiant am ddim a chyllid cyfatebol i fusnesau nid-er-elw bach a chanolig sydd eisiau dysgu mwy am godi arian ar-lein. Rydyn ni\u2019n helpu mudiadau i godi ymwybyddiaeth o\u2019u gwaith ac yn ei gwneud hi\u2019n hawdd derbyn rhoddion drwy\u2019r rhyngrwyd. Ymunwch a\u0302\u2019n sesiwn os hoffech chi ddysgu mwy am sicrhau incwm anghyfyngedig drwy roddwyr unigol, digwyddiadau codi arian a rhoddion misol. Byddwn ni\u2019n canolbwyntio ar gyllido torfol drwy ymgyrchoedd ar-lein a gwybodaeth am y grantiau rydyn ni\u2019n eu cynnig."}, {"text_idx": "#000051", "text": "Bydd y sesiwn ryngweithiol hon yn eich cyflwyno chi i Hawliau Plant a Safonau Cyfranogiad Cenedlaethol Cymru. Yn ogystal a\u0302 dysgu am Hawliau Plant a\u2019r Safonau Cyfranogiad, byddwn ni\u2019n eich cael chi i feddwl am sut gallwch chi gadw hawliau\u2019r plant a\u2019r bobl ifanc rydych chi\u2019n gweithio gyda nhw, a sut i weithio tuag at y Safonau i\u2019w cefnogi i ddweud eu dweud."}, {"text_idx": "#000052", "text": "Trawsnewid profiad gofalwyr di-da\u0302l o\u2019r maes iechyd a gofal cymdeithasol: y prosiect Ymwybyddiaeth o Ofalwyr"}, {"text_idx": "#000053", "text": "A yw eich gwaith yn cynnwys darparu gwasanaethau iechyd neu ofal cymdeithasol? Neu gynorthwyo a rhoi cyngor i bobl ar sut i gael gafael ar y gwasanaethau hyn? Dysgwch fwy am wella bywydau gofalwyr di-da\u0302l, a\u2019r adnoddau Ymwybyddiaeth o Ofalwyr sydd ar gael i\u2019ch helpu chi:\n\u2013 deall hawliau cyfreithiol gofalwyr;\n\u2013 sut i weithio\u2019n effeithiol gyda gofalwyr, ar sail yr hyn y mae gofalwyr yn ei ddweud;\n\u2013 sut i gefnogi gofalwyr yn eu rhyngweithiadau a\u0302 gwasanaethau iechyd a gofal cymdeithasol;\n\u2013 annog a chefnogi dulliau cyd-gynhyrchu rhwng y sector statudol / trydydd sector / gofalwyr di-da\u0302l;\n\u2013 sut i gael mynediad at ein hyfforddiant am ddim, cael oriau datblygiad proffesiynol parhaus (CPD) ac ennill y bathodyn clodfawr, Ymwybyddiaeth o Ofalwyr."}, {"text_idx": "#000055", "text": "Sgwrs codi ymwybyddiaeth yw hon a gyflwynir gan un o Lysgenhadon Gwirfoddol Aren Cymru. Mae gan ein llysgenhadon gysylltiad personol a\u0302 chlefyd yn yr arennau ac maen nhw\u2019n frwdfrydig ynghylch rhannu eu profiad byw er mwyn helpu i godi ymwybyddiaeth ar hyd a lled Cymru. Bydd y sgwrs yn ymdrin ag Iechyd yr Arennau, Clefyd yr Arennau, Trawsblannu a Dialysis, profiad byw rhywun a\u0302 chlefyd yn yr arennau ac ychydig o wybodaeth am Aren Cymru a sut rydyn ni\u2019n cefnogi cleifion a theuluoedd. Trwy godi ymwybyddiaeth o glefyd yr arennau, rydyn ni\u2019n gobeithio creu amgylchedd mwy cefnogol a deallgar i\u2019r rheini y mae\u2019n effeithio arnyn nhw a\u2019r bobl o\u2019u cwmpas."}, {"text_idx": "#000057", "text": "Mae Cronfa Gymunedol y Loteri Genedlaethol wedi lansio ei sgwrs DU gyfan a ddisgrifir yma: Rhoi Cymunedau\u2019n Gyntaf. Hwn yw dechrau sgwrs DU gyfan ynghylch y ffordd orau i Gronfa Gymunedol y Loteri Genedlaethol gefnogi pobl a chymunedau i ffynnu wrth symud ymlaen. Bydd y gweithdy hwn yn gyfle i glywed mwy am sut mae\u2019r mudiad yn adnewyddu ei strategaeth a chanfyddiadau adolygiad diweddar ar beth sy\u2019n digwydd yng Nghymru."}, {"text_idx": "#000058", "text": "Mae\u2019r sector gwirfoddol wedi gorfod ymateb i nifer o argyfyngau mawr yn ystod y blynyddoedd diwethaf, o\u2019r newid yn yr hinsawdd i\u2019r pandemig a chynorthwyo ffoaduriaid sy\u2019n dianc rhag gwrthdaro. Mae\u2019n bwysig bod mudiadau gwirfoddol yn gallu ymateb yn effeithiol i\u2019r mathau hyn o argyfyngau. Ymunwch a\u0302 ni am drafodaeth banel lle y bydd arbenigwyr o\u2019r sector yn trafod sut gall mudiadau gwirfoddol fod yn barod i wynebu argyfwng."}, {"text_idx": "#000060", "text": "Serch y cynnydd mewn gweithio o bell yn ystod pandemig Covid-19, awgryma adroddiadau diweddar fod bwlio ac aflonyddu\u2019n parhau i fod yn broblemau cyffredin yn y gweithle. Er y gall cyflogeion fod yn treulio llai o amser yn y mannau gweithio ffisegol, awgryma gwaith ymchwil fod bwlio ac aflonyddu, ac yn benodol, aflonyddu rhywiol, wedi newid eu ffurf yn y gweithle rhithiol , ac mae cynnydd wedi\u2019i weld mewn bwlio ac aflonyddu ar-lein. Er mwyn osgoi bwlio ac aflonyddu posibl yn y gweithle, rhaid i gyflogwyr sicrhau bod hyfforddiant ar Gydraddoldeb ac Amrywiaeth yn cael ei gyflwyno\u2019n rheolaidd a bod ganddynt bolisi Cyfle Cyfartal addas i\u2019r diben yn ei le. Mae angen i bob mudiad ddangos ei fod wedi creu diwylliant nad yw\u2019n gwahaniaethu yn y mudiad a gaiff \u201cei fyw a\u2019i anadlu\u201d gan bawb. Yn ystod y weminar hon, bydd ein harbenigwyr Adnoddau Dynol a Chyflogaeth yn amlinellu egwyddorion diogelu Cydraddoldeb ac Amrywiaeth yn y gweithle, sut i osgoi honiadau o aflonyddu, a\u2019r canlyniadau posibl os bydd cyflogwyr yn methu a\u0302 chymryd camau i wneud hynny."}, {"text_idx": "#000061", "text": "Ailgysylltu ar o\u0302l y pandemig \u2013 a ydyn ni\u2019n dal i fyny a\u0302\u2019n cymunedau?"}, {"text_idx": "#000062", "text": "Mae wedi bod yn ddwy flynedd anodd, ac wrth i rai unigolion, grwpiau a mudiadau roi blaenoriaeth i ddychwelyd i\u2019w cymunedau, mae eraill yn rhoi blaenoriaeth i gefnogi o bell yn yr oes normal ddigidol newydd hon. Byddwn ni\u2019n cynnal trafodaeth agored am le mae cymunedau arni, a sut gallwn ni gynorthwyo pobl orau i ailgysylltu a sicrhau bod cymunedau\u2019n ffynnu. Ymunwch a\u0302 ni i ddysgu mwy a rhwydweithio a\u0302 phobl o\u2019r un bryd."}, {"text_idx": "#000063", "text": "Cydlynu Ymateb Gwirfoddol mewn Argyfwng"}, {"text_idx": "#000064", "text": "Gwnaeth yr ymateb cymunedol gwerthfawr i bandemig Covid-19 ac argyfyngau mawr eraill amlygu\u2019r angen i gydlynu gwirfoddolwyr yn effeithiol. Gyda chymorth Grw\u0302p Gwydnwch Cymru, gwnaeth y Groes Goch Brydeinig, gyda chyllid gan Grant Strategol Gwirfoddoli Cymru, gydlynu gwaith ymchwil ac ymgynghoriad er mwyn gwella\u2019r gwaith o gydlynu gwirfoddolwyr yng Nghymru wrth ymateb i argyfyngau, drwy edrych ar bartneriaethau o fewn a rhwng y trydydd sector, y sector preifat a\u2019r sector cyhoeddus. Bydd y sesiwn hon yn cyflwyno\u2019r adroddiad terfynol, gydag argymhellion ar gyfer fframwaith cydlynu a fydd yn mynd at Fforwm Gwydnwch Llywodraeth Cymru i fwrw ymlaen ag ef."}, {"text_idx": "#000065", "text": "Yn ystod Gwanwyn 2022, cyhoeddodd Llywodraeth Cymru God Ymarfer Diogelu newydd wedi\u2019i anelu at amrediad eang o fudiadau: Gweithio gyda\u2019n gilydd i ddiogelu pobl: Cod Ymarfer Diogelu. Mae Llywodraeth Cymru yn disgwyl i unigolion, grwpiau a mudiadau sy\u2019n cynnig gweithgareddau neu wasanaethau ddilyn y cyngor hwn. Bydd hyn yn dangos bod camau rhesymol yn cael eu cymryd i sicrhau diogelwch plant ac oedolion mewn perygl. Bydd y gweithdy rhyngweithiol yn rhoi trosolwg o\u2019r cod a sut gellir ei ddefnyddio. Bydd ystafelloedd trafod yn cynnig cyfle i drafod agweddau ar y cod mewn mwy o fanylder a sut i roi\u2019r rhain ar waith yn eich mudiad."}, {"text_idx": "#000066", "text": "Cyflwyniad i weithio gyda Chymunedau Amrywiol"}, {"text_idx": "#000067", "text": "Mae EYST yn eich gwahodd i ymuno a\u0302\u2019n Ti\u0302m arweinyddiaeth newydd i edrych ar weithio gyda chymunedau amrywiol. Byddwch yn clywed gan weithwyr Cymorth i Deuluoedd a gweithwyr Ieuenctid ar sut i roi\u2019r cymorth gorau i gymunedau lleiafrifoedd ethnig ledled Cymru a gwella eich ymwybyddiaeth a\u2019ch dealltwriaeth. Bwriedir i\u2019r sesiwn fod yn hwyl ac yn rhyngweithiol!"}, {"text_idx": "#000069", "text": "Mae rheolaeth risg dda yn hanfodol i ymdrechion mudiad i gyflawni ei nodau, ac mae\u2019n ganolog i lywodraethu da. Prif ddiben rheoli risg yw adnabod risgiau posibl i\u2019ch mudiad a allai ei atal rhag cyflawni ei nodau a chaniata\u0301u i chi sefydlu gweithdrefnau i osgoi\u2019r risg neu i ymdopi\u2019n well a\u0302\u2019i heffaith, gyda\u2019r nod o ddiogelu eich mudiad. Diben y sesiwn hon yw eich cynorthwyo gyda dull eich mudiad o fynd ati i reoli risg."}, {"text_idx": "#000070", "text": "Gwerth gwirfoddoli o fewn modelau gofal integredig"}, {"text_idx": "#000071", "text": "Nod y Gronfa Integreiddio Rhanbarthol (RIF) yw nodi modelau y gellir eu copi\u0308o a\u2019u hehangu a fydd yn gallu mynd i\u2019r afael a\u0302 rhai meysydd blaenoriaethol diffiniedig ym maes iechyd a gofal cymdeithasol. Bydd y RIF yn:\n\u2022 Sbardun hanfodol i drawsnewid systemau\n\u2022 Nodi cydrannau 6 Model Gofal,\n\u2022 Darparu\u2019r hyn sy\u2019n bwysig i gyflawni canlyniadau iechyd a lles i bobl\nMae\u2019r sesiwn hon yn edrych ar ble mae gwirfoddoli yn ffitio yn y darlun hwn \u2013 lle gall (ac mae) gwirfoddolwyr yn cael effaith ar sut gallwn ni fesur eu gwerth? Bydd siaradwyr yn disgrifio nodau a disgwyliadau\u2019r RIF, yn awgrymu lle gall gwirfoddolwyr gyfrannu ac yn trafod dulliau o gasglu tystiolaeth o effaith gwirfoddoli."}, {"text_idx": "#000075", "text": "Ail-frandio eich sefydliad \u2013 gwersi wrth Cwmpas"}, {"text_idx": "#000076", "text": "Ym mis Ebrill, cyhoeddodd Canolfan Cydweithredol Cymru ei fod wedi newid ei enw i Cwmpas. Wedi\u2019i sefydlu ym 1982 gan TUC Cymru, sefydlodd y mudiad ei hun fel asiantaeth ddatblygu fwyaf y DU ar gyfer cwmni\u0308au cydweithredol a mentrau cymdeithasol. Roedd yr enw newydd yn arwydd o bennod nesaf yr asiantaeth ddatblygu yn gweithio dros newid economaidd a chymdeithasol. Catherine Evans yw Rheolwr Polisi a Chyfathrebu Cwmpas, a hi arweiniodd yr ail-frandio. Os ydych chi\u2019n meddwl am newid enw neu frand eich mudiad, dewch i glywed profiad Catherine o beth oedd hyn yn ei olygu i Cwmpas, ynghyd a\u0302\u2019i syniadau da a\u2019r gwersi a ddysgwyd."}, {"text_idx": "#000077", "text": "Dechrau ar eich taith codi arian: sut i ddechrau a beth i\u2019w osgoi"}, {"text_idx": "#000078", "text": "Gyda\u2019i gilydd, bydd y Rheoleiddiwr Codi Arian a Sefydliad Siartredig Codi Arian Cymru yn cyflwyno cyfranogwyr i hanfodion codi arian a\u2019r hyn y mae angen i fudiadau ei wybod er mwyn cydymffurfio a\u0302\u2019r safonau codi arian cyfreithiol a rheoleiddiol, wrth iddyn nhw ehangu i ffrydiau incwm newydd. Drwy edrych ar senarios gwahanol, bydd cyfranogwyr yn deall sut y dylid cymhwyso egwyddorion arfer da er mwyn sicrhau bod eu hymdrechion codi arian yn gyfreithiol, yn agored, yn onest ac yn barchus. Byddwn ni hefyd yn eu cyfeirio at le a sut y gallant ddod o hyd i gymorth ac arweiniad ar gymhwyso\u2019r Cod Arferion Codi Arian, ac yn rhoi rhai syniadau da ar gyfer defnyddio dulliau codi arian penodol."}, {"text_idx": "#000079", "text": "Llywio newid \u2013 digwyddiadau\u2019r byd a\u2019ch cyllid"}, {"text_idx": "#000080", "text": "Newidiodd y byd yn sylweddol yn hanner gyntaf 2022. Byddwn ni\u2019n edrych ar oblygiadau digwyddiadau diweddar ar y dirwedd wleidyddol ac economaidd fyd-eang, a beth allai hyn ei olygu i gyllid eich mudiad. Yn ogystal a\u0302\u2019r effaith ar farchnadoedd ariannol, byddwn ni\u2019n ystyried cwestiynau fel:"}, {"text_idx": "#000081", "text": "Nid ydym wedi gweld chwyddiant mor uchel a\u0302 hyn ers cenhedlaeth, ac mae wedi achosi \u2018argyfwng costau byw\u2019 \u2013 pa mor wydn yw eich mudiad i\u2019r risg hon?"}, {"text_idx": "#000082", "text": "A yw ymosodiad Rwsia ar Wcra\u0301in yn drobwynt at \u2018gyfalafiaeth rhanddeiliaid\u2019, model mwy cynhwysol a ddylai fod yn fuddiol i bawb mewn cymdeithas, yn hytrach nag i randdeiliaid yn unig? A fyddwch chi\u2019n cael budd ohono?"}, {"text_idx": "#000084", "text": "Os ydych chi\u2019n darganfod bod rhwystrau fel amser, argaeledd, costau a lleoliad yn heriol wrth drefnu cyfarfodydd, AGMs a digwyddiadau eraill wyneb yn wyneb, gall dull gweithredu hybrid eich helpu i oresgyn yr holl bethau hyn heb gyfaddawdu ansawdd y profiad a\u2019i ganlyniadau. Ymunwch a\u0302 ni wrth i ni arddangos yr offer a\u2019r nodweddion diweddaraf a fydd yn eich galluogi i gael cymaint a\u0302 phosibl o gynhyrchiant o fewn eich cyfarfodydd, AGMs a digwyddiadau hybrid ar Microsoft Teams neu Zoom. Byddwn ni hefyd yn cynnwys astudiaeth achos, gan roi cyfrif go iawn o sut gellir cynnal cyfarfodydd, AGMs a digwyddiadau eraill yn llwyddiannus gan ddefnyddio dull hybrid."}, {"text_idx": "#000087", "text": "Llywodraethu da \u2013 beth yw hyn a sut gellir ei gyflawni"}, {"text_idx": "#000088", "text": "Ydych chi\u2019n Ymddiriedolwr neu\u2019n Gyfarwyddwr Anweithredol Elusen, ac yn ansicr ynghylch yr hyn a ddisgwylir oddi wrthych yn y ro\u0302l honno? Neu ydych chi\u2019n aelod o Di\u0302m Uwch-reolwyr o fewn elusen, ac yn ansicr o\u2019ch rhwymedigaethau adrodd i\u2019r Bwrdd? Os ydych chi\u2019n syrthio i un o\u2019r categori\u0308au hyn, dyma\u2019r weminar i chi! Ymunwch a\u0302 Fflur Jones o Darwin Gray ar daith gyflym o rwymedigaethau Ymddiriedolwyr yn unol a\u0302\u2019r gyfraith elusennau, ynghyd a\u0302 dyletswyddau cyfarwyddwyr anweithredol cwmni\u0308au cyfyngedig trwy warant. Edrychwch ar bwysigrwydd dogfennau llywodraethu eich elusen/mudiad gyda ni, a sut i ddibynnu arnynt a\u2019u dehongli. Yn olaf, byddwn ni\u2019n edrych ar y gwahaniaeth rhwng dyletswyddau timau gweithredol mudiadau, gan gynnwys eu rhwymedigaethau adrodd i\u2019r bwrdd, a pha mor bwysig yw hi i Fyrddau ddiffinio a chymeradwyo strategaethau cyffredinol mudiadau ar gyfer y dyfodol."}, {"text_idx": "#000091", "text": "Platfform yw\u2019r elusen iechyd meddwl a newid cymdeithasol. Fel rhan o ymgyrch cymdeithasol cynyddol, rydyn ni\u2019n credu bod symud i fod yn ystyriol o drawma ac anghenion perthynol yn hanfodol i fynd i\u2019r afael a\u0302\u2019r argyfwng iechyd meddwl byd-eang. Trwy ymwreiddio\u2019r ffyrdd o weithio hyn yn ein polisi\u0308au, ein harferion a\u2019n dulliau gweithredu, gallwn greu amgylchedd seico-gymdeithasol iach i\u2019n staff a\u2019r bobl rydyn ni\u2019n eu cefnogi, fel bod pob un ohonom yn cael cyfle i ffynnu. Yn y sgwrs hon, bydd Dr Jen Daffin yn edrych ar sut mae Platfform yn canolbwyntio ar ddyneiddio ei systemau a\u2019u gwneud nhw\u2019n iachach, yn fwy perthynol, yn fwy integredig, yn fwy myfyriol ac yn fwy cysylltiedig."}, {"text_idx": "#000092", "text": "Beth allwch chi ei wneud i leihau risgiau seiber i\u2019ch mudiad?"}, {"text_idx": "#000093", "text": "Mae holl sectorau\u2019r diwydiant dan fygythiad o ymosodiad seiber bob dydd a allai beryglu cywirdeb systemau TG a gwneud eich mudiad yn agored i seiberdrosedd, gan gynnwys cael data wedi\u2019i ddwyn. Gallai hyn beryglu enw da mudiad, tarfu ar ei wasanaethau a\u2019i weithgareddau craidd, ei sancsiynau rheoleiddiol ac, o bosibl, cyflwyno costau ariannol sylweddol na chynlluniwyd ar eu cyfer. Bydd y sesiwn hon yn edrych ar y camau ymarferol y gall mudiad eu cymryd i ddiogelu ei hun, gan gynnwys buddion seiberyswiriant."}, {"text_idx": "#000094", "text": "Sesiwn Flasu ar Hyfforddiant Ffrindiau Golwg"}, {"text_idx": "#000095", "text": "Sesiwn flasu ar hyfforddiant Ffrindiau Golwg RNIB. \u201cMae\u2019r siawns o golli\u2019ch golwg yn cynyddu gydag oedran. Ydych chi eisiau dysgu sut i gynorthwyo pobl sydd wedi colli\u2019u golwg i fod yn fwy annibynnol wrth iddyn nhw fynd yn hy\u0302n? Mae Ffrindiau Golwg yn gwrs hyfforddiant ar-lein am ddim a gyllidir gan Lywodraeth Cymru. Mae\u2019n rhoi\u2019r sgiliau i\u2019r rheini sy\u2019n gweithio gyda phobl hy\u0302n i ddeall anghenion pobl hy\u0302n sydd wedi colli\u2019u golwg. Mae\u2019n rhoi cyngor ar sut i weld bod rhywun yn colli\u2019i olwg, ble i fynd am help a sut i wneud addasiadau i ganiata\u0301u i bobl hy\u0302n fod yn fwy annibynnol. Gall yr hyfforddiant gynyddu llesiant a helpu i leihau\u2019r perygl o gwympo."}, {"text_idx": "#000096", "text": "Yr argyfwng costau byw sy\u2019n wynebu pobl anabl"}, {"text_idx": "#000097", "text": "Pobl anabl sy\u2019n cael eu taro\u2019n galetach gan gostau cynyddol. Mae cost uwch prisiau ynni, toriadau i fudd-daliadau pobl anabl a\u2019r costau byw cyffredinol yn creu problem driphlyg i lawer o bobl anabl. Mae pobl anabl ar hyd a lled Cymru wedi dweud eu hofnau wrthym ni o ran methu a\u0302 fforddio i gynhesu eu cartrefi, prynu bwyd, talu\u2019r costau sy\u2019n ymwneud a\u0302\u2019u hamhariad, ac mae angen cymorth ar frys. Byddwn ni\u2019n cyflwyno ein gwaith ymchwil, a gasglwyd o bobl anabl yn uniongyrchol ac yn arwain trafodaeth ar sut gallwn ni fynd i\u2019r afael a\u0302\u2019r argyfwng hwn ledled Cymru."}, {"text_idx": "#000099", "text": "Mae hwn yn ddigwyddiad i lansio diffiniad a dangosyddion CGGC o wydnwch mudiad a dechreuad model newydd y mae CGGC yn ei greu i gynorthwyo mudiadau gwirfoddol ar eu taith i adeiladu gwydnwch. Y nod yw rhoi diweddariad ar waith CGGC a hefyd i ymgysylltu a\u0302\u2019r sector ar y pwnc pwysig hwn. Bydd hwn yn ddigwyddiad rhyngweithiol gyda chyflwyniad, a fydd yn cael ei ddilyn gan sesiynau trafod i gyfranogwyr roi adborth ac ymateb. Bydd cyfle hefyd i ofyn cwestiynau."}, {"text_idx": "#000101", "text": "Dewch i gael sgwrs un i un gyda\u2019n ti\u0302m.\n\u2022 Canfyddwch sut gallwn ni gynorthwyo\u2019ch mudiad i ddatblygu sgiliau staff.\n\u2022 Dywedwch wrthym ni am eich anghenion hyfforddi a datblygu, ac fe wnawn ni gynnig rhai datrysiadau i chi.\n\u2022 Edrychwch ar yr opsiynau sydd gennym ni, sy\u2019n amrywio o\u2019n prentisiaeth radd mewn peirianneg meddalwedd cymhwysol, rhaglenni israddedig ac o\u0302l-radd, a chyrsiau byr amrywiol, sy\u2019n gallu eich helpu i ddysgu ac uwchsgilio mewn dim o dro."}, {"text_idx": "#000103", "text": "Mae pandemig Covid-19 wedi achosi\u2019r aflonyddwch mwyaf arwyddocaol i\u2019r gweithle mewn cenedlaethau. O weithio gartref i absenoldebau sy\u2019n ymwneud a\u0302 Covid, mae cyflogeion wedi gorfod wynebu heriau sylweddol ac addasu i newidiadau di-ri yn ystod y ddwy flynedd ddiwethaf. Gyda\u2019r ymchwil yn awgrymu y bydd y straen a\u2019r pwysau sydd wedi\u2019u profi gan gyflogeion yn ystod y pandemig yn debygol o barhau hyd y gellir rhagweld, wrth i ni gynefino a\u0302\u2019r \u201cnormal newydd\u201d, mae\u2019n bwysicach nag erioed bod cyflogwyr yn blaenoriaethu iechyd meddwl eu gweithlu. Yn ystod y weminar hon, bydd ein harbenigwyr Adnoddau Dynol a Chyflogaeth yn rhoi cyngor ac arweiniad ar gefnogi iechyd meddwl eich gweithlu mewn byd o\u0302l-bandemig. Byddwn ni\u2019n trafod y canlynol:\n\u2022 Pan fydd iechyd meddwl gwael cyflogai yn arwain at anabledd a amddiffynnir o dan Ddeddf Cydraddoldeb 2010 ac, os felly, beth sydd angen i\u2019r cyflogwr ei wneud;\n\u2022 Sut i adnabod arwyddion iechyd meddwl gwael ymhlith staff pan fyddant yn gweithio o bell a sut i gefnogi\u2019r holl gyflogeion a\u0302\u2019u hiechyd meddwl; a\u2019r\n\u2022 Risgiau o gael pethau\u2019n anghywir neu fethu a\u0302 gweithredu, gydag astudiaethau achos go iawn sy\u2019n dangos lle mae cyflogwyr wedi cael pethau\u2019n anghywir."}, {"text_idx": "#000104", "text": "Hanfodion diogelu \u2013 gwneud y peth iawn mewn amgylchedd sy\u2019n newid yn gyflym"}, {"text_idx": "#000105", "text": "Plant yng Nghymru yw un o brif ddarparwyr hyfforddiant diogelu yng Nghymru. Mae\u2019n adlewyrchu\u2019r cyd-destun deddfwriaethol, polisi a daearyddol penodol, gan roi pwyslais cryf ar hyrwyddo lleisiau plant a phobl ifanc. Bydd y seminar hon yn rhoi trosolwg o\u2019r canllawiau a\u2019r newidiadau diweddaraf sy\u2019n ymwneud a\u0302 diogelu yng Nghymru. Bydd y rheini sy\u2019n mynychu yn ystyried arferion da wrth ymdrin a\u0302\u2019u polisi\u0308au a\u2019u gweithdrefnau. Bydd y sesiwn yn edrych ar bwysigrwydd cael arweinydd diogelu cymwys o fewn eu mudiad, a sut a pham y dylent fod yn archwilio effeithiolrwydd yr hyn y maen nhw\u2019n eu gwneud yn y maes hanfodol hwn o\u2019u gwaith."}, {"text_idx": "#000106", "text": "Sut mae poblogaeth Cymru wedi newid yn ystod y 10 mlynedd ddiwethaf?"}, {"text_idx": "#000107", "text": "Cyn cyhoeddi data Cyfrifiad 2021 ar gyfer Cymru, bydd Llywodraeth Cymru yn cyflwyno trosolwg o sut mae poblogaeth Cymru wedi newid yn ystod y 10 mlynedd ddiwethaf. Bydd hwn yn cynnwys cymariaethau a\u0302 rhannau eraill o\u2019r DU, yn ogystal ag edrych yn fanwl ar yr hyn sydd wrth wraidd y newid mewn poblogaeth yng Nghymru, a rhai o\u2019i oblygiadau. Bydd hefyd yn gyfle i chi ddweud wrthym sut rydych chi\u2019n defnyddio\u2019r ystadegau hyn yn eich gwaith, neu sut gallent gael eu defnyddio gennych chi."}, {"text_idx": "#000110", "text": "gofod3 is organised by Wales Council for Voluntary Action (WCVA) in collaboration with the voluntary sector in Wales."}, {"text_idx": "#000111", "text": "Cyfleoedd rhwydweithio wyneb yn wyneb yn ystod gofod3"}, {"text_idx": "#000112", "text": "Mae\u2019r Wefan hon yn Defnyddio Cwcis"}, {"text_idx": "#000113", "text": "Fel y rhan fwyaf o wefannau, rydym yn defnyddio cwcis ar ein gwefan i wella profiad y defnyddiwr. Cliciwch yma i gael gwybodaeth am sut maen nhw'n gweithio ar wefan gofod3."}, {"text_idx": "#000114", "text": "Gallwch ddiweddaru eich dewisiadau ar unrhyw adeg drwy glicio ar yr eiconau ar waelod y dudalen hon."}, {"text_idx": "#000115", "text": "Mandatory \u2013 can not be deselected. Necessary cookies help make a website usable by enabling basic functions like page navigation and access to secure areas of the website. The website cannot function properly without these cookies."}]